L 228/2
EL
Επίσημη Εφημερίδα της Ευρωπαϊκής Ένωσης
15.9.2023
(5)
Ο εξοπλισμός ATM/ANS που υποστηρίζει επικοινωνίες αέρος-εδάφους παρέχει άμεσες οδηγίες στα αεροσκάφη και θα πρέπει επίσης να υπόκειται σε πιστοποίηση.
(6)
Οι υπηρεσίες επικοινωνιών, επιτήρησης και πλοήγησης χρησιμοποιούνται απευθείας από τον έλεγχο εναέριας κυκλοφορίας για τη διασφάλιση της ασφαλούς πλοήγησης αεροσκαφών, αλλά οι τρεις υπηρεσίες που αναφέρονται δεν έχουν πλήρη εικόνα της κυκλοφορίας και δεν έχουν ενεργό έλεγχο του διαχωρισμού των αεροσκαφών.
Κατά συνέπεια, διαδραματίζουν λιγότερο κρίσιμο ρόλο.
Τα συστήματα ATM/ANS και τα συστατικά στοιχεία ATM/ANS που τα υποστηρίζουν θα πρέπει να υπόκεινται σε λιγότερο αυστηρή μέθοδο βεβαίωσης, και συγκεκριμένα σε δήλωση συμμόρφωσης σχεδιασμού.
(7)
Τέλος, άλλα λιγότερο κρίσιμα συστήματα και εξοπλισμός ATM/ANS που υποστηρίζουν μετεωρολογικές υπηρεσίες, υπηρεσίες αεροναυτικών πληροφοριών, υπηρεσίες διαχείρισης του εναέριου χώρου και υπηρεσίες διαχείρισης της ροής της εναέριας κυκλοφορίας θα πρέπει να υπόκεινται στη λιγότερο αυστηρή μέθοδο βεβαίωσης, δηλαδή στη βεβαίωση συμμόρφωσης.
(8)
Είναι δυνατόν να θεσπίζονται πρόσθετα κριτήρια για τη λήψη απόφασης σχετικά με την κρισιμότητα συστημάτων ATM/ANS και συστατικών στοιχείων ATM/ANS, επιπλέον του διαχειριστικού ελέγχου των διακινδυνεύσεων ασφάλειας των υπηρεσιών και των λειτουργιών που υποστηρίζουν.
(9)
Ως εκ τούτου, θα πρέπει να καθοριστούν τρία διαφορετικά επίπεδα απαιτήσεων και λεπτομερών προδιαγραφών, και συγκεκριμένα: i) πιστοποίηση από τον Οργανισμό, το πλέον αυστηρό επίπεδο· ii) δήλωση εγκεκριμένου φορέα που συμμετέχει στον σχεδιασμό ή την παραγωγή εξοπλισμού ATM/ANS, το μεσαίο επίπεδο· και iii) βεβαίωση συμμόρφωσης του παρόχου ATM/ANS που ενσωματώνει τον εξοπλισμό ATM/ANS στο λειτουργικό του σύστημα, όπως ορίζεται στον εκτελεστικό κανονισμό (ΕΕ) 2017/373 της Επιτροπής (2), ή, κατόπιν αιτήματος του παρόχου ATM/ANS, από εγκεκριμένο φορέα που συμμετέχει στον σχεδιασμό ή την παραγωγή εξοπλισμού ATM/ANS.
(10)
Σύμφωνα με το άρθρο 29 παράγραφος 2 στοιχείο α) του κανονισμού (ΕΕ) 2021/696 του Ευρωπαϊκού Κοινοβουλίου και του Συμβουλίου (3), έχει ανατεθεί στον Οργανισμό της Ευρωπαϊκής Ένωσης για το διαστημικό πρόγραμμα (EUSPA) η διαχείριση της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS), συμπεριλαμβανομένης της εκμετάλλευσης του EGNOS, η οποία καλύπτει, μεταξύ άλλων δράσεων, τη στήριξη των προσπαθειών πιστοποίησης και τυποποίησης.
(11)
Σύμφωνα με τον κανονισμό (ΕΕ) 2021/696, τόσο ο EUSPA όσο και ο Ευρωπαϊκός Οργανισμός Διαστήματος (ΕΟΔ) είναι υπεύθυνοι για τον σχεδιασμό του συστήματος EGNOS και του εξοπλισμού του.
Ο Οργανισμός θα πρέπει να επιβλέπει τις δηλώσεις συμμόρφωσης σχεδιασμού του εξοπλισμού του EGNOS σύμφωνα με ειδικές ρυθμίσεις που θα συναφθούν με τον EUSPA.
Οι εν λόγω ρυθμίσεις αφορούν τεχνικές, διοικητικές και οικονομικές πτυχές, όπως η απαίτηση διαβούλευσης με τον EUSPA όσον αφορά την εκπόνηση λεπτομερών προδιαγραφών· την εποπτεία των δηλώσεων συμμόρφωσης σχεδιασμού του συστήματος EGNOS από τον EASΑ· και την ανταλλαγή δεδομένων μεταξύ των δύο οργανισμών σχετικά με τη συμμόρφωση των σχετικών προτύπων και των συνιστώμενων πρακτικών (SARPS) του Διεθνούς Οργανισμού Πολιτικής Αεροπορίας (ΔΟΠΑ).
Οι ρυθμίσεις αυτές πρέπει να εξασφαλίζουν επίπεδο αεροπορικής ασφάλειας και διαλειτουργικότητας ισοδύναμο με τις απαιτήσεις του παρόντος κανονισμού.
(2) Εκτελεστικός κανονισμός (ΕΕ) 2017/373 της Επιτροπής, της 1ης Μαρτίου 2017, σχετικά με τον καθορισμό κοινών απαιτήσεων για τους παρόχους υπηρεσιών διαχείρισης της εναέριας κυκλοφορίας/αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας και της εποπτείας τους, με την κατάργηση του κανονισμού (ΕΚ) αριθ.
482/2008, των εκτελεστικών κανονισμών (ΕΕ) αριθ.
1034/2011, (ΕΕ) αριθ.
1035/2011 και (ΕΕ) 2016/1377, και με την τροποποίηση του κανονισμού (ΕΕ) αριθ.
677/2011 (ΕΕ L 62 της 8.3.2017, σ. 1).
(3) Κανονισμός (ΕΕ) 2021/696 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του ενωσιακού διαστημικού προγράμματος και του Οργανισμού της Ευρωπαϊκής Ένωσης για το διαστημικό πρόγραμμα, και για την κατάργηση των κανονισμών (ΕΕ) αριθ.
912/2010, (ΕΕ) αριθ.
1285/2013 και (ΕΕ) αριθ.
377/2014 και της απόφασης αριθ.
541/2014/ΕΕ (ΕΕ L 170 της 12.5.2021, σ. 69).